विकासको दुई राष्ट्रिय कीर्तिमान
विकास कुमालले ११ औं एनएसए कप पौडी प्रतियोगितामा दुई राष्ट्रिय कीर्तिमानसहित स्वर्ण जितेका छन् । कुमालले ५० मिटर र २०० मिटर ब्रेस्ट स्ट्रोकमा कीर्तिमान राखेका हुन् ।
काठमाडौँ — विकास कुमालले ११ औं एनएसए कप पौडी प्रतियोगितामा दुई राष्ट्रिय कीर्तिमानसहित स्वर्ण जितेका छन् । कुमालले ५० मिटर र २०० मिटर ब्रेस्ट स्ट्रोकमा कीर्तिमान राखेका हुन् ।५० मिटरमा हिट चरणमा ३०.३० सेकेन्ड र २०० मिटरमा फाइनलमा २ मिनेट ३४.७४ सेकेन्ड समयका राष्ट्रिय कीर्तिमान बनाएका हुन् । यसअघि दुवै विधाको कीर्तिमान शुभम श्रेष्ठको नाममा रहेको थियो । ५० मिटरमा शुभमको ३१.५७ र २०० मिटरमा २ मिनेट ३६.७५ सेकेन्डको समयको कीर्तिमान थियो ।यस्तै नासिर याहा हुसेनले २०० मिटर फ्रिस्टायलमा आफ्नै नाममा रहेको १ मिनेट ५९.९४ सेकेन्ड समयको कीर्तिमानलाई हिट चरणमा १ मिनेट ५९.६५ सेकेन्ड समयका साथ भंग गरे भने उनले फाइनलमा पुनः उक्त समयमा सुधार गर्दै १ मिनेट ५८.२३ सेकेन्ड समयका साथ नयाँ कीर्तिमान कायम गरे । डुवाना लामाले अर्को कीर्तिमान राखिन् । उनले आफ्नै नाममा ५० मिटर ब्रेस्ट स्ट्रोकमा राखेको ३५.८३ सेकेन्डको समयमा सुधार गर्दै ३५.७९ सेकेन्ड समयका साथ नयाँ कीर्तिमान कायम गरिन् ।२०० मिटर ब्याक स्ट्रोकमा तेन्जिन नामदोल रायन गुरुङले आफ्नो नाममा रहेको २ मिनेट ३०.२२ सेकेन्डको समयमा सुधार गर्दै हिट चरणमा २ मिनेट २६.६९ सेकेन्ड समयको नयाँ कीर्तिमान कायम गरे । उनले पुनः फाइनलमा उक्त समयमा सुधार गर्दै २ मिनेट २२.१५ सेकेन्डको नयाँ कीर्तिमान बनाए । फाइनलमा प्रारम्भ भण्डारीले पनि हिट चरणमा तेन्जिनले कायम गरेको २ मिनेट २६.६९ सेकेन्डको समयलाई २ मिनेट २६.२३ सेकेन्डले तोडे तापनि तेन्जिनको नाममा अन्तिम कीर्तिमान रह्यो ।५० मिटर बटरफ्लाईमा अजलकाजी ताम्राकारले नयाँ कीर्तिमान राखे । उनले सयद हमजा शाहले राखेको २६.९३ सेकेन्ड समयलाई भंग गर्दै हिट चरणमा २६.७९ समयका साथ नयाँ कीर्तिमान राखे भने फाइनलमा उक्त समयमा सुधार गर्दै २६.५७ सेकेन्ड समयका साथ नयाँ कीर्तिमान कायम गरे ।यस्तै अर्को कीर्तिमान सस्तिका भण्डारीको नाममा रह्यो । भण्डारीले २०० मिटर बटरफ्लाईमा नयन शाक्यको नाममा रहेको ३ मिनेट ९.९१ सेकेन्ड समयलाई भंग गर्दै हिट चरणमा ३ मिनेट ६.४५ सेकेन्ड समयको नयाँ कीर्तिमान कायम गरिन् ।